ମଣି ରତ୍ନମ୍  (ଜନ୍ମନାମ: ଗୋପାଲା ରତ୍ନମ୍ ଶୁଭ୍ରମଣ୍ୟମ୍, ଜନ୍ମ: ୨ ଜୁନ ୧୯୫୬), ଜଣେ ଭାରତୀୟ ଚଳଚ୍ଚିତ୍ର ନିର୍ଦ୍ଦେଶକ, ପ୍ରଯୋଜକ ଏବଂ ଚିତ୍ରନାଟ୍ୟ ଲେଖକ, ଯିଏକି ମୁଖ୍ୟତଃ ତାମିଲ କଥାଚିତ୍ର ଜଗତରେ କାର୍ଯ୍ୟ କରନ୍ତି  । କଥାଚିତ୍ର ଜଗତ ପାଇଁ ମଣିଙ୍କର ଅବଦାନ ଯୋଗୁଁ ୨୦୦୨ ମସିହାରେ ଭାରତ ସରକାର ତାଙ୍କୁ ପଦ୍ମଶ୍ରୀ ସମ୍ମାନରେ ସମ୍ମାନୀତ କରିଥିଲେ । ମଣି ରତ୍ନମ୍‌ଙ୍କ ପରିବାର ଚଳଚ୍ଚିତ୍ର ଜଗତ ସ‌ହ ପୂର୍ବରୁ ଜଡ଼ିତ ଥିଲା, ମାତ୍ର କଳାକାର ପରିବାରରୁ ହୋଇ ମଧ୍ୟ ପିଲାବେଳେକ ମଣିଙ୍କୁ ଚଳଚ୍ଚିତ୍ର ଜଗତ ପ୍ରତି କୌଣସି ଆକୃଷ୍ଟ ନଥିଲା । ମ୍ୟାନେଜମେଣ୍ଟ ଶିକ୍ଷାରେ ସ୍ନାତକୋତ୍ତର ପରେ ସେ ଜଣେ ପରାମର୍ଶଦାତା ଭାବେ ନିଜ କାର୍ଯ୍ୟଜୀବନ ଆରମ୍ଭ କରିଥିଲେ । ମାତ୍ର ପରେ ସେ ୧୯୮୩ ମସିହାରେ ଏକ କନ୍ନଡ଼ ଚଳଚ୍ଚିତ୍ର ପଲ୍ଲବୀ ଆନୁ ପଲ୍ଲବୀ ଜରିଆରେ ଚଳଚ୍ଚିତ୍ର ଜଗତରେ ପ୍ରବେଶ କରିଥିଲେ । ଏହାପରେ ତାଙ୍କର କିଛି ଚଳଚ୍ଚିତ୍ରର ବିଫଳତା ପରେ ସେ କିଛି ଚଳଚ୍ଚିତ୍ରର ସୁଯୋଗ ମଧ୍ୟ ଛାଡ଼ିଦେଇଥିଲେ । ତାଙ୍କ ନିର୍ଦ୍ଦେଶିତ ୫ମ ଚଳଚ୍ଚିତ୍ର ମୌନ ରାଗମ୍ ୧୯୮୬ ମସିହାରେ ମୁକ୍ତିଲାଭ କରିଥିଲା ଏବଂ ଏହି ଚଳଚ୍ଚିତ୍ରଟି ତାଙ୍କୁ ତାମିଲ କଥାଚିତ୍ର ଜଗତରେ ଜଣେ ଅଗ୍ରଣୀ ଚଳଚ୍ଚିତ୍ର ନିର୍ମାତା ଭାବରେ ପ୍ରିତିଷ୍ଠିତ କରାଇଥିଲା । ୧୯୮୭ର ଚଳଚ୍ଚିତ୍ର ନାୟକନ୍‌ରେ ପୁଣିଥରେ ସେହି ସଫଳତାର ପୁନରାବୃତ୍ତି ହୋଇଥିଲା । ମଣି ରତ୍ନମ୍‌ଙ୍କର ଚଳଚ୍ଚିତ୍ର ରୋଜା  (୧୯୯୨), ବମ୍ବେ  (୧୯୯୫) ଓ ଦିଲ୍ ସେ..  (୧୯୯୮) ଆତଙ୍କବାଦ ଉପରେ ଆଧାରିତ ସବୁଠାରୁ ବଡ଼ ଚଳଚ୍ଚିତ୍ର ଥିଲା  । କନ୍ନଡ଼ ଚଳଚ୍ଚିତ୍ର ଜଗତରୁ କାର୍ଯ୍ୟ ଆରମ୍ଭ କରିଥିବା ମଣି ରତ୍ନମ୍ ତାମିଲ କଥାଚିତ୍ର ଜଗତ ବ୍ୟତୀତ ତେଲୁଗୁ, ମାଲାୟଲମ ଏବଂ ହିନ୍ଦୀ କଥାଚିତ୍ର ଜଗତରେ କିଛି ଚଳଚ୍ଚିତ୍ର ନିର୍ମାଣ କରିଛନ୍ତି । ୧୯୮୯ ମସିହାରେ ଅକ୍କିନେନୀ ନାଗାର୍ଜୁନଙ୍କୁ ନେଇ ମଣି ନିର୍ମାଣ କରିଥିବା ତେଲୁଗୁ ଚଳଚ୍ଚିତ୍ର ଗୀତାଞ୍ଜଳୀ ଅନେକ ସଫଳତା ପାଇଥିଲା । ସେହିଭଳି ସେ ୨୦୧୦ରେ ତାମିଲରେ ନିର୍ମାଣ କରିଥିବା ଚଳଚ୍ଚିତ୍ର ରାବଣମ୍ ଚଳଚ୍ଚିତ୍ରକୁ ହିନ୍ଦୀ ଭାଷାରେ ନିର୍ମାଣ କରି ସଫଳତା ସାଉଁଣ୍ଟିଥିଲେ । କାହାଣୀ, ଚିତ୍ରନାଟ୍ୟ ଓ ସଂଳାପ ରଚନା ବ୍ୟତୀତ ମଣୀ ରତ୍ନମ୍ ୨୦୧୫ ମସିହାରେ ତାମିଲ କଥାଚିତ୍ର ଓକେ କମ୍‌ମନୀର ଗୀତ ମଧ୍ୟ ରଚନା କରିଥିଲେ । ତାମିଲ କଥାଚିତ୍ର ଜଗତର କିଛି ପ୍ରତିଷ୍ଠିତ ତ‌ଥା ନାମକରା ନାୟକମାନଙ୍କୁ ସୁଯୋଗ ଦେଇଥିଲେ ମଣି ରତ୍ନମ୍, ଯେଉଁ ଚଳଚ୍ଚିତ୍ରଗୁଡ଼ିକ ପାଇଁ ସେମାନେ ଲୋକପ୍ରିୟତା ଅର୍ଜନା କରିଥିଲେ । ମଣି ରତ୍ନମ୍ ୧୯୮୮ ମସିହାରେ ତାମିଲ କଥାଚିତ୍ର ଅଭିନେତ୍ରୀ ସୁବାଶିନୀଙ୍କୁ ବିବାହ କରିଥିଲେ । ସୁବାଶିନୀ ମୁଖ୍ୟତଃ ଦକ୍ଷିଣ ଭାରତୀୟ ଚଳଚ୍ଚିତ୍ର ଜଗତରେ ଅଭିନୟ କରନ୍ତି । ଉଭୟଙ୍କର ଗୋଟିଏ ପୁଅ ଅଛି ୧୯୯୨ ମସିହାରେ ଜନ୍ମଗ୍ରହଣ କରିଥିଲା । ମଣି ରତ୍ନମ୍ ଅନେକ ଚଳଚ୍ଚିତ୍ର ପୁରସ୍କାର ପାଇଛନ୍ତି, ଯେଉଁଥିରେ ୬ଟି ଜାତୀୟ ଚଳଚ୍ଚିତ୍ର ପୁରସ୍କାର, ୬ଟି ଦକ୍ଷିଣ ଭାରତୀୟ ଫିଲ୍ମ‌ଫେୟାର ପୁରସ୍କାର ଏବଂ ୩ଟି ହିନ୍ଦୀ କଥାଚିତ୍ର ଜଗତର ଫିଲ୍ମ‌ଫେୟାର ପୁରସ୍କାର ଅନ୍ତର୍ଗତ । ମଣି ରତ୍ନମ୍‌ଙ୍କର ନିଜର ଏକ ପ୍ରଯୋଜନା ସଂସ୍ଥା ମଧ୍ୟ ଅଛି । ଏହି ପ୍ରଯୋଜନା ସଂସ୍ଥାଟି ହେଉଛି ମାଦ୍ରାସ ଟକିଜ୍ ।